Diari Oficial de la Generalitat Valenciana


Sumari del DOGV 9886, del 05-07-2024 (2024/5849)

RESOLUCIÓ de 24 d'abril de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic del Pla especial de reserva de sòl dotacional públic per a equipament dotacional múltiple (PQM) i equipament esportiu-recreatiu (PQD), a Zucaina. Expedient 09/3457-YDK
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9886

Data del DOGV
:   05-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5849


Data del document
:   24-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 24 d'abril de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic del Pla especial de reserva de sòl dotacional públic per a equipament dotacional múltiple (PQM) i equipament esportiu-recreatiu (PQD), a Zucaina. Expedient 09/1704-WAA [2024/5849]  
  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 09/4341-YXZ Zucaina (Castelló).  
  
«Informe ambiental i territorial estratègic  
Tràmit: Avaluació ambiental del Pla especial de reserva de sòl dotacional públic per a equipament dotacional múltiple (PQM) i equipament esportiu-recreatiu (PQD)   
Promotor: Ajuntament de Zucaina   
Autoritat substantiva: Comissió Territorial d'Urbanisme de Castelló   
  
Localització: Parcel·la 441 del polígon 9, de Zucaina (ref. cadastral 78074S339718137651ZA)  
Expedient: 09-2021-EAE.  
La Comissió d'Avaluació Ambiental, en sessió del 17 de febrer de 2022, va adoptar el següent  
Acord   
Vista la proposta de l'informe ambiental i territorial estratègic del Pla especial de reserva de sòl dotacional públic per a equipament dotacional múltiple (PQM) i equipament esportiu-recreatiu (PQD) en els termes següents:  
El 5 de febrer de 2021, el Servici Territorial d'Urbanisme de Castelló, remet la sol·licitud de l'Ajuntament de Zucaina per a l'inici de l'avaluació ambiental estratègica del Pla especial de reserva de sòl dotacional públic per a equipament dotacional múltiple (PQM) i equipament esportiu-recreatiu (PQD).   
En l'escrit de remissió, l'òrgan substantiu informa que en esta fase de la tramitació i en relació amb el tràmit ambiental no té cap objecció a fer.   
1. Documentació aportada. La documentació presentada, en suport informàtic, de data de redacció de novembre de 2020 consta de:  
  
 Esborrany del pla especial   
 Document inicial estratègic (DIE)  
 Estudi d'integració paisatgística   
2. Model territorial vigent.   
2.1. Informació territorial. El municipi de Zucaina se situa a la província de Castelló, a la comarca de l'Alt Millars. El nucli de població principal dista uns 35,25 km de la capital provincial (57 km per carretera). El terme municipal comprén una superfície de 51,58 km², i la població (segons l'INE), en 2021, és de 175 habitants. Limita al nord amb Villahermosa del Río; a l'oest, amb Cortes de Arenoso; al sud, amb Arañuel i Ludiente, i a l'est, amb Castillo de Villamalefa. El terme és predominantment muntanyenc i la xarxa de drenatge pertany a la conca del riu de Villahermosa, els llits principals del qual són el barranc del Centenar i la rambla de Santa Ana. El nucli urbà se situa en una vall intramuntana xicoteta delimitada pels relleus següents: Loma de los Tabaniles, loma del Portillo, Los Picayos, El Abarco, San Gregorio i El Cabezo.  
2.2. Planejament vigent.  
  
  
  
  
Delimitació del sòl urbà en el planejament vigent.  
  
  
El document de planejament vigent que regix l'activitat urbanística municipal és el Projecte de delimitació de sòl urbà, aprovat definitivament per la Comissió Territorial d'Urbanisme de Castelló en sessió del 27 de juliol de 1989.  
3. Descripció de la proposta de modificació.   
3.1. Àmbit. L'àmbit afectat pel pla especial és la parcel·la 441 del polígon 9 de Zucaina (ref. cadastral 46281E745301384022UL) situada en la mateixa vall que el nucli urbà, a uns 200 metres al sud-oest, segons la imatge següent.  
  
3.2. Problemàtica, justificació i descripció de la modificació.   
D'acord amb el que indica la memòria justificativa, el pla especial pretén reservar sòl dotacional públic amb la finalitat de regular l'ús de les instal·lacions dotacionals i dels equipaments públics que hi ha, i que se situen en la parcel·la 441 del polígon 9 de Zucaina, amb referència cadastral 53774S139519828223OA, que està en sòl no urbanitzable, i d'esta manera adaptar-los a la realitat del seu ús.  
El govern municipal considera necessari i oportú elaborar, tramitar i aprovar un pla especial que delimite i regule específicament l'ús d'estos equipaments públics per a adaptar-los a la legalitat vigent, entre altres raons, perquè els usos de les instal·lacions que són l'objecte d'esta modificació responen, sobretot, a dotacions públiques bàsiques, com són les piscines i pistes poliesportives municipals o el servici de lloguer de cabanyes i el de bar restaurant situat al costat dels equipaments, per la qual cosa resulta necessari i sembla oportú que es regulen.  
  
Per a la regulació d'estes activitats s'han de respectar i tindre en compte els diversos interessos que hi ha, i considerar els interessos públics que desenvolupen i protegixen els àmbits d'urbanisme i de medi ambient, que corresponen a este Ajuntament, com ara, l'assignació adequada dels usos del territori.  
  
Per a fer-ho, es pretén modificar l'ordenació estructural municipal definida en el PDSU de Zucaina per a incorporar al sòl no urbanitzable els usos dotacionals públics que se situen en la parcel·la 441 del polígon 9, i abastar la reserva de sòl dotacional d'11.525 m2.  
El Projecte de delimitació de sòl urbà de Zucaina classifica la parcel·la 441 del polígon 9, àmbit d'actuació d'este pla especial, com a sòl no urbanitzable, ja que la parcel·la en qüestió no apareix prevista dins de la delimitació de sòl urbà.  
Per tant, d'acord amb l'article 6.2 de les ordenances, el règim urbanístic del sòl no urbanitzable i, per consegüent, de l'àmbit d'aplicació d'este pla especial, és el que regulen les normes complementàries i subsidiàries de la província i l'article 86 de la Llei del sòl.  
  
No obstant això, la normativa autonòmica preveu la casuística d'este pla especial mitjançant la disposició transitòria novena de la LOTUP, la qual establix que, en els municipis amb un planejament urbanístic que no continga mesures de protecció especial per al sòl no urbanitzable i fins que s'aproven definitivament els instruments de planejament corresponents, a tot el sòl no urbanitzable s'aplicarà el règim urbanístic que establix esta llei per al sòl no urbanitzable protegit. No obstant això, es podran admetre, cas per cas, les actuacions previstes en esta llei que compten amb un informe favorable emés per la conselleria competent en matèria d'urbanisme.  
  
Per tant, els usos de les dotacions i els equipaments públics situats en l'àmbit del pla especial passarien a requalificar-se de la manera següent:  
- Lloguer de cabanyes municipals i bar restaurant, destinats a servicis municipals de turisme i restauració. Es reclassificarien com a sòl dotacional públic per a equipament dotacional múltiple corresponent a la xarxa primària (PQM).  
- Piscines i pistes poliesportives, destinades a usos esportius i recreatius. Es reclassificarien com a sòl no urbanitzable dotacional per a equipament esportiu-recreatiu corresponent a la xarxa primària (PQD).   
L'esborrany del pla especial no conté normes sobre assignació de recursos ni condicions de funcionament.   
3.3. Alternativa. Es plantegen tres alternatives:   
- Alternativa 0 o de no regulació de manera expressa.  
- Alternativa 1: demolició de les instal·lacions situades en la parcel·la objecte de la modificació puntual.   
- Alternativa 2: pla especial que requalifica la parcel·la 441 del polígon 9 com a sòl dotacional per a equipaments en el qual es regulen expressament els usos de les dotacions i els equipaments públics que hi ha, i oferix possibilitats de desenvolupament i d'explotació d'estes amb seguretat jurídica plena.   
S'opta per l'alternativa 2, descrita en l'apartat anterior.  
3.4. Efectes previsibles sobre el medi ambient.  
 L'apartat 7 del DIE indica que no s'estima cap efecte ambiental previsible, ja que no cal fer cap acció ni operació constructiva que directament genere un impacte, com ara:   
- Ocupació de la superfície   
- Aclarides i desbrossaments (eliminació de la vegetació que hi ha)  
- Moviment de terres (excavacions, farciments, construcció de rases, esplanacions, etc.)  
- Activitats de construcció (compactacions, asfaltat, formigonada, pavimentat)  
- Presència temporal i funcionament de les instal·lacions auxiliars necessàries per a les obres i zona d'apilaments temporals   
- Moviment de maquinària i vehicles d'obra. Transport de material per a les obres  
- Generació i acumulació temporal de residus. Abocaments accidentals  
- Restitució de servituds i servicis afectats (camins, línia elèctrica, etc.).  
Així mateix, considera que no es produïx cap afecció o cap efecte previsible sobre els elements estratègics, sobre la planificació sectorial o territorial ni sobre les normes aplicables.   
4. Consultes realitzades.   
Per part d'esta direcció general, com a òrgan ambiental, i d'acord amb el que disposa l'article 53.1 del text refós de la Llei d'ordenació del territori, urbanisme i paisatge (TRLOTUP), la documentació presentada s'ha consultat a les administracions següents perquè formulen suggeriments, si ho estimen oportú:  
  
 Data de consulta Data d'informe Administració pública consultada  
08.03.2021 17.02.2022 Conselleria de Política Territorial, Obres Públiques i Mobilitat. DGPTP. PAISATGE.  
 ---- Entitat Pública de Sanejament d'Aigües (EPSAR)  
------ 05.02.6445 JS. Urbanisme de Castelló   
  
  
Els informes rebuts es publiquen en el web https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica , en el qual es podrà consultar tot el contingut.  
  
  
5. Identificació de possibles efectes sobre el medi ambient de les administracions afectades.   
Segons el que estipula l'article 46.3 de la LOTUP, l'òrgan ambiental i territorial ha de determinar, tenint en compte els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació d'efectes significatius sobre el medi ambient, i amb la consulta prèvia a les administracions públiques afectades a les quals es referixen els articles 48.d i 53.1 de la LOTUP, i considerar que l'àmbit del pla especial no afecta espais naturals protegits, espais Xarxa Natura 2000, terrenys forestals ni vies pecuàries.   
  
5.1. Paisatge. De conformitat amb el que establix l'article 6 de la LOTUP, el paisatge s'integrarà en totes les polítiques sectorials que incidisquen en este i, concretament, en la planificació territorial i urbanística, i serà un criteri condicionant en la implantació d'usos, activitats i infraestructures, en la gestió i la conservació d'espais naturals, i en la conservació i la valoració d'espais culturals.  
El Servici d'Infraestructura Verda i Paisatge analitza el contingut de l'estudi d'integració paisatgística i l'esborrany del pla especial i conclou que, «si bé la legalització de les instal·lacions i l'establiment d'uns paràmetres que concorden amb la implantació que es fa no tindrien una incidència significativa en el paisatge, si es tenen en compte les condicions d'implantació, i d'acord amb l'EIP aportat, l'ampliació d'usos i paràmetres que es proposen sí que tindrà una incidència en el caràcter i en les condicions de percepció del paisatge afectat, i caldrà completar l'EIP en els termes que s'indiquen.   
En relació amb la infraestructura verda, el pla especial l'ha de definir a la seua escala, d'acord amb els articles 4.3 i 5.3 del TRLOTUP, com a part de l'ordenació estructural, o establir condicions normatives que garantisquen la integració de l'àmbit en esta infraestructura. A la vista de tot el que s'ha indicat anteriorment, l'emissió d'un informe favorable en matèria d'infraestructura verda i paisatge pel que fa a este pla especial requerirà esmenar els requeriments que s'indiquen en els termes que s'exposen en este informe.  
5.2. Entitat Pública de Sanejament d'Aigües.  
No s'ha rebut l'informe.  
5.3. Urbanisme.  
 L'STU informa que no hi ha objeccions en relació amb el tràmit ambiental.   
6. Valoració ambiental de la proposta.  
6.1. Consideracions jurídiques.  
L'avaluació ambiental estratègica és l'instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
6.2. Valoració ambiental de la modificació d'acord amb els criteris de l'annex VIII del TRLOTUP.   
En l'anàlisi tècnica i valoració dels criteris de l'annex VIII s'ha considerat, a més de la documentació presentada i els informes de les administracions públiques afectades (apartat 5), la informació territorial d'altres organismes públics com la Diputació de Castelló o la Confederació Hidrogràfica del Xúquer.  
En relació amb les característiques del pla   
La modificació que es planteja afecta parcialment l'ordenació estructural perquè comporta la requalificació de sòl no urbanitzable protegit a dotacional per a la legalització d'equipaments que hi ha. No obstant això, la modificació no té incidència en els instruments de planejament territorial o sectorial de rang superior ni en el model territorial vigent i incorpora al planejament municipal les dotacions municipals que ja tenen.   
Els terrenys afectats per la requalificació són terrenys agrícoles amb millor capacitat d'ús agrari del terme municipal presenten una permeabilitat molt elevada i, d'acord amb la cartografia de sòls crítics per a la recàrrega d'aqüífers en el marc de la infraestructura verda, es qualifiquen d'àrees estratègiques 1.  
D'acord amb el que s'indica en la documentació aportada, no s'ha de produir un segellament nou del sòl, ja que els equipaments estan executats. No obstant això, els paràmetres urbanístics que proposa el pla especial comportarien un increment significatiu d'ocupació, de volumetries i d'edificabilitat, tal com assenyala el Servici d'Infraestructura Verda i Paisatge, la qual cosa no concorda amb el seu objectiu, ni amb el pla d'ordenació núm. 2 (planejament proposat detall), ni amb la valoració dels efectes del DIE aportat.  
Per tant, la valoració ambiental requerix, en primer terme, la modificació del pla especial i reduir els paràmetres urbanístics per a ajustar-los al que instaura i preveu el Pla d'ordenació núm. 2; i, en segon terme, el contingut i l'abast del pla requerix que es complete amb la incorporació de normes que tinguen eficàcia normativa en relació amb l'assignació de recursos i de servicis urbanístics i amb les condicions de funcionament, i que considere els efectes adversos que es podrien generar en absència d'estes, que s'analitzen a continuació.   
  
En relació amb la valoració dels efectes adversos sobre el medi ambient   
La valoració dels efectes previsibles sobre el medi ambient, en la documentació presentada per l'Ajuntament (excepte el paisatge que s'ha valorat en l'estudi d'integració paisatgística), es limita als efectes que poden generar-se en la fase d'obres, i conclou que no es produiran efectes, ja que els equipaments estan executats (vegeu l'apartat 3.4).   
  
Esta valoració és insuficient, perquè s'ha obviat, almenys, la identificació dels efectes en la fase de funcionament i la valoració de l'impacte que requerix la consideració de les mesures protectores i correctores que cal aplicar.   
Així, en la fase de funcionament, les activitats que es desenvolupen en els equipaments (usos hotelers i de restauració i usos esportius) demanden aigua i energia i generen aigües residuals i residus que s'han de gestionar adequadament.   
És evident que els equipaments compten, en l'actualitat, amb els servicis d'aigua i energia i, per tant, que les infraestructures per al seu subministrament es troben executades, però no es pot pressuposar que les infraestructures d'evacuació i de tractament de les aigües residuals es troben executades, ni que es duga a terme el servici de recollida de residus assimilables a urbans, i el DIE no ha aportat dades sobre el tema. El pla especial tampoc conté normes amb eficàcia normativa en relació amb l'assignació de recursos, infraestructures i servicis urbanístics que requerixen els equipaments, ni amb les condicions perquè funcionen.  
  
D'altra banda, el DIE no ha concretat els servicis preexistents, especialment els que constituïxen mesures preventives o correctores per a previndre efectes ambientals adversos negatius (fonamentalment les infraestructures d'evacuació-tractament d'aigües residuals, la gestió adequada dels residus generats en l'àmbit del pla especial, el subministrament d'aigua emparat en una concessió de l'organisme de conca) i, per tant, es desconeix si cal mobilitzar recursos econòmics per a garantir-ne l'execució i el manteniment en la fase de funcionament.   
  
S'analitzen, a continuació, les possibilitats de dotació d'estos servicis en el cas que no existisquen:   
En relació amb la dotació de recursos hídrics, s'ha comprovat en el registre d'aigües de la Confederació Hidrogràfica del Xúquer que l'Ajuntament de Zucaina compta amb una concessió d'aigües subterrànies, de desembre de 2012, de 36.300 m3/any per a proveir la població. Tenint en compte que els equipaments són municipals, el subministrament d'aigua podria estar emparat per esta concessió,   
D'acord amb les dades de funcionament de l'EDAR de Zucaina (consulta de la pàgina web de l'EPSAR de gener de 2022), el cabal de projecte de la instal·lació és de 200 m3/d i el cabal tractat és de 50 m3/d, per la qual cosa, en principi, si es consideren les dimensions dels equipaments i sense l'informe de l'EPSAR, si en l'actualitat els equipaments no estigueren connectats a la xarxa municipal de clavegueram, les instal·lacions de tractament del municipi tenen capacitat suficient per a tractar el volum d'aigua que es genera en l'àmbit del pla especial. A més, l'EDAR se situa a uns 260 metres al sud de la zona d'equipaments i, d'acord amb el SIG d'informació territorial de la Diputació Provincial de Castelló, el col·lector general que evacua les aigües residuals del nucli urbà fins a l'EDAR transcorre pel Camino de Santa Ana (adjacent al pla especial) i pel Camino de los Picayos, per la qual cosa la connexió (en cas que no n'hi haja) no afectaria les àrees exteriors a l'àmbit del pla especial.   
En relació amb la recollida dels residus, es considera factible l'extensió del servici del nucli urbà donada la proximitat dels equipaments.   
  
No s'ha detectat vulnerabilitat dels terrenys per riscos naturals o induïts, tampoc hi ha afecció a vies pecuàries ni són previsibles efectes sobre el patrimoni cultural, ja que com s'indica en l'estudi d'integració paisatgística aportat, en l'expedient del catàleg de proteccions no hi ha elements d'interés afectats per la modificació.  
  
Així mateix, hauran incorporar-se al pla especial els condicionants de l'informe d'infraestructura verda i paisatge respecte de la definició de la infraestructura verda i les mesures d'addicionals d'integració paisatgística.   
7. Proposta d'acord.  
Segons establix l'article 52.2.b del TRLOTUP, d'acord amb els criteris de l'annex VIII d'esta llei, la modificació puntual, tenint en consideració els informes emesos i l'avaluació realitzada, es pot concloure que el procediment d'avaluació ambiental simplificada és suficient per a determinar que la proposta de modificació no presentarà efectes significatius negatius sobre el medi ambient, sempre que es complisquen les condicions que establix esta resolució.   
  
D'acord amb el que s'ha exposat, es resol:  
Concloure el procediment d'avaluació ambiental i territorial ambiental simplificada del pla especial del projecte de DSU de Zucaina, i emetre un informe ambiental i territorial estratègic FAVORABLE per considerar que no es derivaran efectes significatius sobre el medi ambient, d'acord amb els criteris de l'annex VIII de la LOTUP valorats en l'apartat 6, amb el compliment de les determinacions que es detallen a continuació, i correspon seguir la tramitació de la modificació conforme a la normativa sectorial:  
1. Els paràmetres urbanístics del pla especial es reduiran per a ajustar-los als que hi ha actualment implantats o previstos d'acord amb el pla d'ordenació núm. 2 (planejament proposat. Detall).  
2. El pla especial inclourà normes amb eficàcia normativa que determinaran els servicis urbanístics amb els quals han de comptar els equipaments i entre els quals, necessàriament, s'inclouran els d'aigua potable, evacuació i tractament d'aigües residuals i els de servicis de recollida de residus, així com les condicions perquè funcionen.  
  
3. Així mateix, s'hi afegiran els documents de caràcter econòmic que garantisquen l'execució (en cas que no estiguen executats en l'actualitat) i el manteniment de les infraestructures per al funcionament adequat dels servicis.   
4. La dotació de recursos hídrics per a satisfer les demandes de recursos hídrics dels equipaments estarà emparada, en tot cas, per una concessió administrativa de l'organisme de conca.  
5. En cas que qualsevol dels servicis enumerats en el punt 2 no existisca en l'actualitat, el pla especial establirà un termini, el més breu possible, per a executar-lo.   
6. S'incorporaran a la normativa del pla especial els condicionants de l'informe d'Infraestructura Verda i Paisatge pel que fa a la definició de la infraestructura verda i les mesures addicionals d'integració paisatgística.  
Segons el que establix l'article 51.7 de la LOTUP, l'informe ambiental i territorial estratègic perdrà la vigència i cessarà en la producció d'efectes que li són propis si, una vegada publicat en el Diari Oficial de la Generalitat Valenciana, no s'ha aprovat el Pla especial de reserva de sòl dotacional públic per a equipament dotacional múltiple (PQM) i equipament esportiu-recreatiu (PQD) de la delimitació de sòl urbà de Zucaina en el termini màxim de quatre anys des de la publicació. En este cas, el promotor haurà d'iniciar novament el procediment d'avaluació ambiental i territorial estratègica.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).   
A la vista de tot el que s'ha exposat anteriorment, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial de reserva de sòl dotacional públic per a l'equipament dotacional múltiple (PQM) i equipament esportiu-recreatiu (PQD) de Zucaina, per considerar que no té efectes significatius en el medi ambient amb el compliment de les determinacions que s'inclouen en l'informe esmentat.   
Notificar als interessats que, contra esta resolució, per no ser un acte definitiu en via administrativa, no s'hi pot interposar cap recurs, cosa que no és inconvenient perquè es puguen utilitzar els mitjans de defensa que es consideren pertinents en el seu dret.  
Fet que vos notifique perquè en tingueu coneixement i als efectes oportuns.  
Fet que se certifica abans de l'aprovació de l'acta corresponent i amb reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 3 de març de 2022.- El secretari de la Comissió d'Avaluació Ambiental: José del Valle Arocas.»  
  
València, 24 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.